CELEX: 32014D0016(01)
Language: el
Date: 2014-04-14 00:00:00
Title: 2014/360/EE: Απόφαση της Ευρωπαϊκής Κεντρικής Τράπεζας, της 14ης Απριλίου 2014 , σχετικά με την ίδρυση διοικητικού συμβουλίου επανεξέτασης και τον κανονισμό λειτουργίας του (ΕΚΤ/2014/16)

14.6.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 175/47
            
         ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 14ης Απριλίου 2014
   σχετικά με την ίδρυση διοικητικού συμβουλίου επανεξέτασης και τον κανονισμό λειτουργίας του
   
      (ΕΚΤ/2014/16)
   
   
      (2014/360/EE)
   
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τον κανονισμό (ΕΕ) αριθ. 1024/2013 του Συμβουλίου, της 15ης Οκτωβρίου 2013, για την ανάθεση ειδικών καθηκόντων στην Ευρωπαϊκή Κεντρική Τράπεζα σχετικά με τις πολιτικές που αφορούν την προληπτική εποπτεία των πιστωτικών ιδρυμάτων (1), και ιδίως το άρθρο 24,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 24 παράγραφος 1 του κανονισμού (ΕΕ) αριθ. 1024/2013, το διοικητικό συμβούλιο επανεξέτασης είναι αρμόδιο για την εσωτερική διοικητική επανεξέταση των αποφάσεων που λαμβάνονται από την Ευρωπαϊκή Κεντρική Τράπεζα (ΕΚΤ) κατά την άσκηση των εξουσιών που της ανατίθενται δυνάμει του κανονισμού (ΕΕ) αριθ. 1024/2013, κατόπιν αιτήματος του συμβουλίου επανεξέτασης το οποίο υποβάλλεται σύμφωνα με το άρθρο 24 παράγραφος 5.
            
         
               (2)
            
            
               Σύμφωνα με το άρθρο 24 παράγραφος 10 του κανονισμού (ΕΕ) αριθ. 1024/2013, η ΕΚΤ θεσπίζει τον κανονισμό λειτουργίας του διοικητικού συμβουλίου επανεξέτασης, ο οποίος δημοσιοποιείται.
            
         
               (3)
            
            
               Σύμφωνα με το άρθρο 24 παράγραφος 11 του κανονισμού (ΕΕ) αριθ. 1024/2013, η σύσταση του διοικητικού συμβουλίου επανεξέτασης δεν θίγει το δικαίωμα προσφυγής ενώπιον του Δικαστηρίου της Ευρωπαϊκής Ένωσης σύμφωνα με τις Συνθήκες.
            
         
               (4)
            
            
               Η επανεξέταση από το διοικητικό συμβούλιο επανεξέτασης συνιστά προαιρετική επανεξέταση για τα πρόσωπα στα οποία απευθύνεται ή τα οποία αφορά άμεσα και ατομικά απόφαση της ΕΚΤ που εκδίδεται δυνάμει του κανονισμού (ΕΕ) αριθ. 1024/2013, πριν από την προσφυγή ενώπιον του Δικαστηρίου,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   ΠΡΟΕΙΣΑΓΩΓΙΚΟ ΚΕΦΑΛΑΙΟ
   Άρθρο 1
   Συμπληρωματικός χαρακτήρας
   Η παρούσα απόφαση συμπληρώνει τον εσωτερικό κανονισμό της Ευρωπαϊκής Κεντρικής Τράπεζας. Η έννοια των όρων που χρησιμοποιούνται στην παρούσα απόφαση είναι η ίδια όπως και στον εσωτερικό κανονισμό της Ευρωπαϊκής Κεντρικής Τράπεζας.
   ΚΕΦΑΛΑΙΟ I
   
      ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΕΠΑΝΕΞΕΤΑΣΗΣ
   
   Άρθρο 2
   Σύσταση
   Με την παρούσα συνιστάται διοικητικό συμβούλιο επανεξέτασης.
   Άρθρο 3
   Σύνθεση
   1.   Το διοικητικό συμβούλιο επανεξέτασης απαρτίζεται από πέντε μέλη τα οποία μπορούν να αντικαθίστανται από δύο αναπληρωτές, κατά τα προβλεπόμενα στην παράγραφο 3.
   2.   Τα μέλη του διοικητικού συμβουλίου επανεξέτασης και οι δύο αναπληρωτές τους είναι άτομα εξαιρετικής φήμης, υπήκοοι κράτους μέλους που διαθέτουν αποδεδειγμένο ιστορικό σχετικών γνώσεων και επαγγελματικής πείρας, συμπεριλαμβανομένης της εποπτικής εμπειρίας, αρκούντως υψηλού επιπέδου στους τομείς των τραπεζικών ή άλλων χρηματοοικονομικών υπηρεσιών. Δεν μπορούν να προέρχονται από το εν ενεργεία προσωπικό της ΕΚΤ ή από το εν ενεργεία προσωπικό των εθνικών αρμόδιων αρχών ή άλλων εθνικών ή ενωσιακών θεσμικών και μη οργάνων, οργανισμών και υπηρεσιών που σχετίζονται με την εκτέλεση των καθηκόντων που ανατίθενται στην ΕΚΤ δυνάμει του κανονισμού (ΕΕ) αριθ. 1024/2013.
   3.   Οι δύο αναπληρωτές αντικαθιστούν προσωρινά τα μέλη του διοικητικού συμβουλίου επανεξέτασης σε περίπτωση προσωρινής αδυναμίας, θανάτου, παραίτησης ή ανάκλησης του διορισμού τους, ή, εφόσον, στο πλαίσιο συγκεκριμένου αιτήματος επανεξέτασης, συντρέχουν δικαιολογημένοι λόγοι που προκαλούν σοβαρές ανησυχίες σχετικά με την ύπαρξη σύγκρουσης συμφερόντων. Σύγκρουση συμφερόντων ανακύπτει οσάκις μέλος του διοικητικού συμβουλίου επανεξέτασης έχει ιδιωτικό ή προσωπικό συμφέρον που μπορεί να επηρεάσει, ή να θεωρηθεί ότι επηρεάζει, την αμερόληπτη και αντικειμενική εκτέλεση των καθηκόντων του.
   Άρθρο 4
   Διορισμός
   1.   Τα μέλη του διοικητικού συμβουλίου επανεξέτασης και οι δύο αναπληρωτές τους διορίζονται από το διοικητικό συμβούλιο της ΕΚΤ, εξασφαλίζονται δε η βέλτιστη δυνατή γεωγραφική κατανομή μεταξύ των κρατών μελών και η συμμετοχή των δύο φύλων.
   2.   Κατόπιν δημόσιας πρόσκλησης εκδήλωσης ενδιαφέροντος που δημοσιεύεται στην Επίσημη Εφημερίδα της Ευρωπαϊκής Ένωσης, η εκτελεστική επιτροπή, αφού λάβει υπόψη τη γνώμη του εποπτικού συμβουλίου, υποβάλλει στο διοικητικό συμβούλιο της ΕΚΤ, το αργότερο ένα μήνα πριν από τη συνεδρίαση του τελευταίου κατά την οποία πρόκειται να ληφθεί η απόφαση σχετικά με τον διορισμό, υποψηφιότητες διορισμού των μελών του διοικητικού συμβουλίου επανεξέτασης και των δύο αναπληρωτών.
   3.   Η θητεία των μελών του διοικητικού συμβουλίου επανεξέτασης και των δύο αναπληρωτών τους είναι πενταετής και ανανεώνεται άπαξ.
   4.   Τα μέλη του διοικητικού συμβουλίου επανεξέτασης και οι δύο αναπληρωτές τους ενεργούν ανεξάρτητα και υπέρ του δημόσιου συμφέροντος. Δεν δεσμεύονται από οδηγίες και υποβάλλουν δημόσια δήλωση δεσμεύσεων και δημόσια δήλωση συμφερόντων, όπου δηλώνουν κάθε άμεσο ή έμμεσο συμφέρον που μπορεί να θεωρηθεί ότι θίγει την ανεξαρτησία τους ή την απουσία οποιουδήποτε παρόμοιου συμφέροντος.
   5.   Οι όροι και οι προϋποθέσεις διορισμού των μελών του διοικητικού συμβουλίου επανεξέτασης και των δύο αναπληρωτών τους καθορίζονται από το διοικητικό συμβούλιο της ΕΚΤ.
   Άρθρο 5
   Πρόεδρος και αντιπρόεδρος
   1.   Το διοικητικό συμβούλιο επανεξέτασης εκλέγει τον πρόεδρο και τον αντιπρόεδρό του.
   2.   Ο πρόεδρος εξασφαλίζει τη λειτουργία του διοικητικού συμβουλίου επανεξέτασης, την αποτελεσματική διεξαγωγή των επανεξετάσεων και τη συμμόρφωση με τον κανονισμό λειτουργίας.
   3.   Ο αντιπρόεδρος επικουρεί τον πρόεδρο κατά την εκτέλεση των καθηκόντων του και τον αντικαθιστά οσάκις κωλύεται να ενεργήσει ή κατόπιν αιτήματός του, προκειμένου να εξασφαλίζεται η λειτουργία του διοικητικού συμβουλίου επανεξέτασης.
   Άρθρο 6
   Γραμματέας του διοικητικού συμβουλίου επανεξέτασης
   1.   Ο γραμματέας του εποπτικού συμβουλίου ασκεί καθήκοντα γραμματέα του διοικητικού συμβουλίου επανεξέτασης (εφεξής ο «γραμματέας»).
   2.   Ο γραμματέας είναι υπεύθυνος για την προετοιμασία της αποτελεσματικής διεξαγωγής των επανεξετάσεων, τη διοργάνωση των προκαταρκτικών ακροάσεων και των ακροάσεων του διοικητικού συμβουλίου επανεξέτασης, την εκπόνηση των σχετικών πρακτικών, την τήρηση μητρώου επανεξετάσεων και την παροχή κάθε άλλης συνδρομής σε σχέση με τις επανεξετάσεις.
   3.   Η ΕΚΤ παρέχει στο διοικητικό συμβούλιο επανεξέτασης πρόσφορη στήριξη, συμπεριλαμβανομένης της νομικής εμπειρογνωμοσύνης, για την παροχή συνδρομής κατά την αξιολόγηση της άσκησης από την ΕΚΤ των εξουσιών που της ανατίθενται δυνάμει του κανονισμού (ΕΕ) αριθ. 1024/2013.
   ΚΕΦΑΛΑΙΟ II
   
      ΑΙΤΗΜΑ ΕΠΑΝΕΞΕΤΑΣΗΣ
   
   Άρθρο 7
   Αίτηση επανεξέτασης
   1.   Κάθε φυσικό ή νομικό πρόσωπο προς το οποίο απευθύνεται ή το οποίο αφορά άμεσα και ατομικά απόφαση της ΕΚΤ που εκδίδεται δυνάμει του κανονισμού (ΕΕ) αριθ. 1024/2013 και το οποίο επιθυμεί τη διεξαγωγή εσωτερικής διοικητικής επανεξέτασης (εφεξής ο «αιτών») ζητεί την επανεξέταση με σχετική έγγραφη αίτηση την οποία καταθέτει στον γραμματέα και στην οποία προσδιορίζει την προσβαλλόμενη απόφαση. Η αίτηση επανεξέτασης υποβάλλεται σε μία από τις επίσημες γλώσσες της Ένωσης.
   2.   Ο γραμματέας επιβεβαιώνει χωρίς καθυστέρηση στον αιτούντα την παραλαβή της αίτησης επανεξέτασης.
   3.   Η αίτηση επανεξέτασης υποβάλλεται εντός μηνός από την κοινοποίηση της προσβαλλόμενης απόφασης στον αιτούντα ή, ελλείψει κοινοποίησης, από την ημερομηνία κατά την οποία ο αιτών έλαβε γνώση της προσβαλλόμενης απόφασης.
   4.   Η προσβαλλόμενη απόφαση προσαρτάται στην αίτηση επανεξέτασης, στην οποία: α) αναφέρονται οι λόγοι στους οποίους θεμελιώνεται· β) εάν ζητείται η αίτηση να έχει ανασταλτικό αποτέλεσμα, αναφέρονται οι λόγοι στους οποίους θεμελιώνεται το αίτημα αυτό· γ) προσαρτώνται αντίγραφα κάθε εγγράφου το οποίο προτίθεται να επικαλεστεί ο αιτών· και, δ) εάν η αίτηση επανεξέτασης υπερβαίνει τις 10 σελίδες, περιλαμβάνεται περίληψη των στοιχείων α) έως γ).
   5.   Στην αίτηση επανεξέτασης αναγράφονται ευκρινώς τα πλήρη στοιχεία επικοινωνίας με τον αιτούντα, έτσι ώστε ο γραμματέας να μπορεί να προβαίνει σε κοινοποιήσεις προς αυτόν ή προς τον εκπρόσωπό του, κατά περίπτωση. Ο γραμματέας αποστέλλει στον αιτούντα απόδειξη παραλαβής, αναφέροντας εάν η αίτηση επανεξέτασης είναι πλήρης.
   6.   Ο αιτών μπορεί ανά πάσα στιγμή να ανακαλέσει την αίτηση επανεξέτασης, γνωστοποιώντας την ανάκληση στον γραμματέα.
   7.   Αφού καταχωρισθεί από τον γραμματέα, η αίτηση επανεξέτασης με τα συνημμένα σε αυτήν έγγραφα διαβιβάζεται εσωτερικά χωρίς καθυστέρηση, προκειμένου να δοθεί η δυνατότητα στην ΕΚΤ να εκπροσωπηθεί στη διαδικασία.
   Άρθρο 8
   Εισηγητής
   Αμέσως μετά τη λήψη αίτησης επανεξέτασης, ο πρόεδρος ορίζει εισηγητή μεταξύ των μελών του διοικητικού συμβουλίου επανεξέτασης, συμπεριλαμβανομένου του ιδίου. Κατά τον ορισμό του εισηγητή ο πρόεδρος λαμβάνει υπόψη την ειδική εμπειρία κάθε μέλους του διοικητικού συμβουλίου επανεξέτασης.
   Άρθρο 9
   Ανασταλτικό αποτέλεσμα
   1.   Η υποβολή αίτησης επανεξέτασης δεν έχει ανασταλτικό αποτέλεσμα όσον αφορά την εφαρμογή της προσβαλλόμενης απόφασης, με την επιφύλαξη της παραγράφου 2.
   2.   Με την επιφύλαξη της παραγράφου 1, το διοικητικό συμβούλιο της ΕΚΤ μπορεί να αναστείλει την εφαρμογή της προσβαλλόμενης απόφασης, κατόπιν πρότασης του διοικητικού συμβουλίου επανεξέτασης, εφόσον το αίτημα επανεξέτασης είναι παραδεκτό, δεν είναι προδήλως αβάσιμο και το διοικητικό συμβούλιο της ΕΚΤ εκτιμά ότι η άμεση εφαρμογή της προσβαλλόμενης απόφασης είναι δυνατόν να προκαλέσει ανεπανόρθωτη ζημία. Το διοικητικό συμβούλιο αποφασίζει να αναστείλει την εφαρμογή της προσβαλλόμενης απόφασης αφού λάβει υπόψη τη γνώμη του εποπτικού συμβουλίου, εφόσον κρίνεται σκόπιμο.
   3.   Για τη λήψη απόφασης σχετικά με τυχόν αναστολή εφαρμόζονται, όπου κρίνεται αναγκαίο, οι διαδικασίες του παρόντος κανονισμού λειτουργίας, περιλαμβανομένων εκείνων που προβλέπονται στα άρθρα 12 και 14 αναφορικά με την παροχή οδηγιών και τη διεξαγωγή ακροάσεων.
   ΚΕΦΑΛΑΙΟ III
   
      ΕΠΑΝΕΞΕΤΑΣΗ
   
   Άρθρο 10
   Πεδίο της επανεξέτασης
   1.   Σύμφωνα με το άρθρο 24 παράγραφος 1 του κανονισμού (ΕΕ) αριθ. 1024/2013, το πεδίο της εσωτερικής διοικητικής επανεξέτασης καλύπτει τη διαδικαστική και ουσιαστική συμμόρφωση της προσβαλλόμενης απόφασης προς τον κανονισμό (ΕΕ) αριθ. 1024/2013.
   2.   Η επανεξέταση που διενεργεί το διοικητικό συμβούλιο επανεξέτασης περιορίζεται στην εξέταση των λόγων που επικαλείται ο αιτών, όπως εκτίθενται στην αίτηση επανεξέτασης.
   Άρθρο 11
   Παραδεκτό του αιτήματος επανεξέτασης
   1.   Το διοικητικό συμβούλιο επανεξέτασης κρίνει εάν και σε ποιον βαθμό το αίτημα επανεξέτασης είναι παραδεκτό, πριν εξετάσει κατά πόσον είναι βάσιμο. Εάν το διοικητικό συμβούλιο επανεξέτασης κρίνει το αίτημα επανεξέτασης εν όλω ή εν μέρει απαράδεκτο, η αξιολόγηση αυτή καταχωρίζεται στη γνώμη που εκδίδει σύμφωνα με το άρθρο 17.
   2.   Αίτηση επανεξέτασης νέας απόφασης του διοικητικού συμβουλίου κατά την έννοια του άρθρου 24 παράγραφος 7 του κανονισμού (ΕΕ) αριθ. 1024/2013 είναι απαράδεκτη.
   Άρθρο 12
   Οδηγίες
   Ο πρόεδρος, ενεργώντας εξ ονόματος του διοικητικού συμβουλίου επανεξέτασης, μπορεί να δίνει οδηγίες για την αποτελεσματική διεξαγωγή της επανεξέτασης, συμπεριλαμβανομένων οδηγιών για την προσκόμιση εγγράφων ή την παροχή πληροφοριών. Ο γραμματέας αποστέλλει τις οδηγίες αυτές στους ενδιαφερομένους. Προς τον σκοπό αυτόν, ο πρόεδρος μπορεί να διαβουλεύεται με τα υπόλοιπα μέλη του διοικητικού συμβουλίου επανεξέτασης.
   Άρθρο 13
   Μη συμμόρφωση
   1.   Εάν ο αιτών δεν συμμορφώνεται με οδηγία του διοικητικού συμβουλίου επανεξέτασης ή με διάταξη του παρόντος κανονισμού λειτουργίας χωρίς εύλογη δικαιολογία, το διοικητικό συμβούλιο επανεξέτασης μπορεί να τον υποχρεώσει να καλύψει τυχόν δαπάνες της διαδικασίας που οφείλονται στην καθυστέρηση.
   2.   Πριν εκδώσει διάταξη σύμφωνα με την παράγραφο 1, το διοικητικό συμβούλιο επανεξέτασης ενημερώνει τον αιτούντα, προκειμένου να του δοθεί η δυνατότητα να γνωστοποιήσει τους λόγους για τους οποίους αντιτίθεται στην έκδοση της διάταξης.
   Άρθρο 14
   Ακρόαση
   1.   Το διοικητικό συμβούλιο επανεξέτασης μπορεί να ζητήσει τη διεξαγωγή ακρόασης, εφόσον το κρίνει απαραίτητο για τη δίκαιη αξιολόγηση του αιτήματος επανεξέτασης. Στην ακρόαση αυτή καλούνται να αναπτύξουν προφορικά τους ισχυρισμούς τους τόσο ο αιτών όσο και η ΕΚΤ.
   2.   Ο πρόεδρος δίνει οδηγίες σχετικά με τη σειρά, τον τύπο και την ημερομηνία της ακρόασης.
   3.   Η ακρόαση λαμβάνει χώρα στις εγκαταστάσεις της ΕΚΤ, παρουσία του γραμματέα. Η συμμετοχή τρίτων στην ακρόαση δεν επιτρέπεται.
   4.   Σε εξαιρετικές περιπτώσεις ο πρόεδρος μπορεί να αναστείλει την ακρόαση, εφόσον το ζητήσει ο αιτών ή η ΕΚΤ, ή κατόπιν ιδίας πρωτοβουλίας.
   5.   Εάν το μέρος που κλήθηκε σε ακρόαση δεν παραστεί, το διοικητικό συμβούλιο επανεξέτασης μπορεί να συνεχίσει τη διαδικασία επανεξέτασης απουσία του.
   Άρθρο 15
   Αποδείξεις
   1.   Ο αιτών μπορεί να ζητήσει από το διοικητικό συμβούλιο επανεξέτασης την άδεια να προσκομίσει αποδεικτικά στοιχεία υπό μορφή έγγραφων βεβαιώσεων και εξέτασης μαρτύρων ή πραγματογνωμόνων.
   2.   Ο αιτών μπορεί να ζητήσει από το διοικητικό συμβούλιο επανεξέτασης την άδεια να καλέσει μάρτυρα ή πραγματογνώμονα, του οποίου έχει προσκομίσει έγγραφη βεβαίωση, να καταθέσει κατά την ακρόαση. Επίσης η ΕΚΤ μπορεί να ζητήσει από το διοικητικό συμβούλιο επανεξέτασης την άδεια να καλέσει μάρτυρα ή πραγματογνώμονα να καταθέσει κατά την ακρόαση.
   3.   Η άδεια δίνεται μόνον εάν το διοικητικό συμβούλιο επανεξέτασης το κρίνει απαραίτητο για τη δίκαιη αξιολόγηση του αιτήματος επανεξέτασης.
   4.   Οι μάρτυρες και οι πραγματογνώμονες εξετάζονται από το διοικητικό συμβούλιο επανεξέτασης. Η σχετική αποδεικτική διαδικασία διεξάγεται εντός του προβλεπόμενου για τον σκοπό αυτόν χρόνου. Ο αιτών έχει το δικαίωμα να απευθύνει ερωτήσεις στους μάρτυρες ή στους πραγματογνώμονες τους οποίους έχει καλέσει η ΕΚΤ, εφόσον αυτό είναι απαραίτητο για τη δίκαιη αξιολόγηση του αιτήματος επανεξέτασης.
   ΚΕΦΑΛΑΙΟ IV
   
      ΔΙΑΔΙΚΑΣΙΑ ΛΗΨΗΣ ΑΠΟΦΑΣΕΩΝ
   
   Άρθρο 16
   Γνώμη σχετικά με την επανεξέταση
   1.   Το διοικητικό συμβούλιο επανεξέτασης εκδίδει γνώμη σχετικά με την επανεξέταση εντός προθεσμίας ανάλογης με το επείγον του θέματος και το πολύ εντός δύο μηνών από την παραλαβή της αίτησης επανεξέτασης.
   2.   Με τη γνώμη προτείνεται η κατάργηση της αρχικής απόφασης, η αντικατάστασή της με απόφαση πανομοιότυπου περιεχομένου ή η αντικατάστασή της με τροποποιημένη απόφαση. Στην τελευταία αυτή περίπτωση η γνώμη περιέχει προτάσεις για τις απαιτούμενες τροποποιήσεις.
   3.   Η γνώμη εγκρίνεται με πλειοψηφία τριών τουλάχιστον μελών του διοικητικού συμβουλίου επανεξέτασης.
   4.   Η γνώμη είναι έγγραφη και αιτιολογημένη. Αποστέλλεται χωρίς καθυστέρηση στο εποπτικό συμβούλιο.
   5.   Η γνώμη δεν δεσμεύει το εποπτικό συμβούλιο ή το διοικητικό συμβούλιο της ΕΚΤ.
   Άρθρο 17
   Εκπόνηση νέου σχεδίου απόφασης
   1.   Το εποπτικό συμβούλιο αξιολογεί τη γνώμη του διοικητικού συμβουλίου επανεξέτασης και προτείνει νέο σχέδιο απόφασης στο διοικητικό συμβούλιο της ΕΚΤ. Η αξιολόγηση του εποπτικού συμβουλίου δεν περιορίζεται στην εξέταση των λόγων που επικαλέστηκε ο αιτών, όπως εκτίθενται στην αίτηση επανεξέτασης, αλλά μπορεί να λαμβάνει υπόψη για την πρόταση νέου σχεδίου απόφασης και άλλα στοιχεία.
   2.   Το νέο σχέδιο απόφασης του εποπτικού συμβουλίου με το οποίο η αρχική απόφαση αντικαθίσταται με άλλη πανομοιότυπου περιεχομένου υποβάλλεται στο διοικητικό συμβούλιο της ΕΚΤ εντός 10 εργάσιμων ημερών από τη λήψη της γνώμης του διοικητικού συμβουλίου επανεξέτασης. Το νέο σχέδιο απόφασης του εποπτικού συμβουλίου με το οποίο η αρχική απόφαση καταργείται ή τροποποιείται υποβάλλεται στο διοικητικό συμβούλιο της ΕΚΤ εντός 20 εργάσιμων ημερών από τη λήψη της γνώμης του διοικητικού συμβουλίου επανεξέτασης.
   Άρθρο 18
   Κοινοποίηση
   Η γνώμη του διοικητικού συμβουλίου επανεξέτασης, το νέο σχέδιο απόφασης που υποβάλλεται από το εποπτικό συμβούλιο και η νέα απόφαση που εκδίδεται από το διοικητικό συμβούλιο της ΕΚΤ, συνοδευόμενες από τις αιτιολογίες τους, κοινοποιούνται στα μέρη από τον γραμματέα του διοικητικού συμβουλίου.
   ΚΕΦΑΛΑΙΟ V
   
      ΠΡΟΣΦΥΓΗ ΕΝΩΠΙΟΝ ΤΟΥ ΔΙΚΑΣΤΗΡΙΟΥ
   
   Άρθρο 19
   Προσφυγή ενώπιον του Δικαστηρίου
   Η παρούσα απόφαση δεν θίγει το δικαίωμα προσφυγής ενώπιον του Δικαστηρίου σύμφωνα με τις Συνθήκες.
   ΚΕΦΑΛΑΙΟ VI
   
      ΓΕΝΙΚΕΣ ΔΙΑΤΑΞΕΙΣ
   
   Άρθρο 20
   Πρόσβαση σε φακέλους
   1.   Τα δικαιώματα άμυνας του αιτούντος είναι απολύτως σεβαστά. Προς τον σκοπό αυτόν, μετά την υποβολή έγγραφης αίτησης επανεξέτασης, ο αιτών αποκτά δικαίωμα πρόσβασης στον φάκελο της ΕΚΤ, επιφυλασσομένου του έννομου συμφέροντος νομικών και φυσικών προσώπων εκτός του αιτούντος για την προστασία του επιχειρηματικού απορρήτου.
   2.   Οι φάκελοι περιλαμβάνουν όλα τα έγγραφα που λαμβάνει, εκπονεί ή συγκεντρώνει η ΕΚΤ στο πλαίσιο της εποπτικής διαδικασίας της, ανεξαρτήτως μέσου αποθήκευσης.
   3.   Το δικαίωμα πρόσβασης στον φάκελο δεν περιλαμβάνει εμπιστευτικές πληροφορίες.
   4.   Για τους σκοπούς του παρόντος άρθρου, στις εμπιστευτικές πληροφορίες μπορούν να περιλαμβάνονται εσωτερικά έγγραφα της ΕΚΤ ή εθνικής αρμόδιας αρχής, καθώς και αλληλογραφία μεταξύ της ΕΚΤ και εθνικής αρμόδιας αρχής ή μεταξύ αρμόδιων εθνικών αρχών.
   5.   Οι διατάξεις του παρόντος άρθρου δεν παρακωλύουν τη γνωστοποίηση και τη χρησιμοποίηση από την ΕΚΤ πληροφοριών που είναι απαραίτητες προκειμένου να αποδειχθεί παράβαση.
   6.   Η ΕΚΤ μπορεί να ορίσει ότι η πρόσβαση σε φάκελο είναι δυνατή με έναν ή περισσότερους από τους εξής τρόπους, λαμβανομένων δεόντως υπόψη των τεχνικών δυνατοτήτων των μερών: α) με ένα ή περισσότερα CD-ROM ή άλλο μέσο αποθήκευσης ηλεκτρονικών δεδομένων, συμπεριλαμβανομένων μέσων που μπορεί να καταστούν διαθέσιμα στο μέλλον· β) με αντίγραφα σε χαρτί του διαθέσιμου φακέλου, τα οποία αποστέλλονται ταχυδρομικώς στα μέρη· γ) καλώντας τα μέρη να εξετάσουν τον διαθέσιμο φάκελο στα γραφεία της ΕΚΤ.
   Άρθρο 21
   Διατάξεις σχετικές με τις δαπάνες
   1.   Οι δαπάνες της επανεξέτασης περιλαμβάνουν τις εύλογες δαπάνες που πραγματοποιούνται για την επανεξέταση.
   2.   Μετά την κοινοποίηση της νέας απόφασης από το διοικητικό συμβούλιο της ΕΚΤ ή μετά την απόσυρση της αίτησης επανεξέτασης από τον αιτούντα, το εποπτικό συμβούλιο προτείνει το ποσοστό των δαπανών που βαρύνει τον αιτούντα. Ο αιτών έχει το δικαίωμα να γνωστοποιήσει τις απόψεις του σχετικά.
   3.   Τυχόν δυσανάλογες δαπάνες στις οποίες υποβάλλεται ο αιτών για την προσκόμιση έγγραφων ή προφορικών αποδείξεων και τη νομική εκπροσώπησή του βαρύνουν τον ίδιο.
   4.   Ο αιτών δεν βαρύνεται με δαπάνες εφόσον το διοικητικό συμβούλιο της ΕΚΤ καταργεί ή τροποποιεί την αρχική απόφαση κατόπιν της αίτησης επανεξέτασης. Εξαιρούνται τυχόν δυσανάλογες δαπάνες στις οποίες υποβάλλεται ο αιτών για την προσκόμιση έγγραφων ή προφορικών αποδείξεων και τη νομική εκπροσώπησή του, οι οποίες βαρύνουν τον ίδιο.
   5.   Το διοικητικό συμβούλιο της ΕΚΤ αποφασίζει σχετικά με την κατανομή των δαπανών με τη διαδικασία που προβλέπει το άρθρο 13ζ.2 του εσωτερικού κανονισμού της Ευρωπαϊκής Κεντρικής Τράπεζας.
   6.   Τυχόν δαπάνες που επιδικάζονται καταβάλλονται εντός 20 εργάσιμων ημερών.
   Άρθρο 22
   Εμπιστευτικότητα και επαγγελματικό απόρρητο
   1.   Τα μέλη του διοικητικού συμβουλίου επανεξέτασης και οι αναπληρωτές τους υπόκεινται στις απαιτήσεις επαγγελματικού απορρήτου τις οποίες προβλέπει το άρθρο 37 του καταστατικού του Ευρωπαϊκού Συστήματος Τραπεζών και της Ευρωπαϊκής Κεντρικής Τράπεζας, ακόμα και αφού παύσουν να ασκούν τα καθήκοντά τους.
   2.   Οι εργασίες του διοικητικού συμβουλίου επανεξέτασης είναι μυστικές, εκτός εάν το διοικητικό συμβούλιο της ΕΚΤ εξουσιοδοτήσει τον πρόεδρο της ΕΚΤ να δημοσιοποιήσει την έκβαση των εργασιών.
   3.   Τα έγγραφα που εκπονεί ή έχει στην κατοχή του το διοικητικό συμβούλιο επανεξέτασης είναι έγγραφα της ΕΚΤ και κατά συνέπεια η διαβάθμιση και ο χειρισμός τους υπόκεινται στο άρθρο 23.3 του εσωτερικού κανονισμού της Ευρωπαϊκής Κεντρικής Τράπεζας (2).
   Άρθρο 23
   Συμπληρωματικοί κανόνες
   1.   Το διοικητικό συμβούλιο επανεξέτασης μπορεί να εκδίδει συμπληρωματικούς κανόνες που διέπουν τις εργασίες και τις δραστηριότητές του.
   2.   Το διοικητικό συμβούλιο επανεξέτασης μπορεί να εκδίδει έντυπα και οδηγούς.
   3.   Οι συμπληρωματικοί κανόνες, τα έντυπα και οι οδηγοί που εκδίδει το διοικητικό συμβούλιο επανεξέτασης ανακοινώνονται στο εποπτικό συμβούλιο και δημοσιεύονται στον δικτυακό τόπο της ΕΚΤ.
   Άρθρο 24
   Έναρξη ισχύος
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Φρανκφούρτη, 14 Απριλίου 2014.
      
         
            Ο πρόεδρος της ΕΚΤ
         
         Mario DRAGHI
      
   
   
      (1)  ΕΕ L 287 της 29.10.2013, σ. 63.
   
      (2)  ΕΕ L 80 της 18.3.2004, σ. 33.